બિપિનભાઈ (પંકજ કપૂર) ક્યાંકથી એક અનાથ છોકરી આલિયા (આલિયા ભટ્ટ)ને પોતાના મહેલ જેવા ઘરમાં લઈ આવે છે, જ્યાં દાદી (સુષમા શેઠ)ની દાદાગીરી ચાલે છે. સુપરક્યુટ હોવા છતાં આલિયાને સૌ હડે-હડે કર્યા કરે છે. એમાં જ બિચારી મુંબઈ શહેર જેવી થઈ ગઈ છે, તે ક્યારેય સૂતી જ નથી. બિપિનભાઈની પોતાની એક ગોળમટોળ છોકરી ઈશા (સાના કપૂર) પણ છે, પરંતુ ખાનદાનને રોડ પર આવી જતું બચાવવા માટે તેઓ ઈશાને એક ચક્રમ સિંધી કરોડપતિ ફંડવાણી (સંજય કપૂર)ના ચક્રમ પાર્ટ ટૂ ભાઈ સાથે પરણાવી રહ્યા છે. ડેસ્ટિનેશન વેડિંગ તરીકે ઇંગ્લૅન્ડ બાજુનો કોઈ બંગલો પસંદ કરાય છે. ત્યાં એન્ટ્રી થાય છે ડૅશિંગ વેડિંગ-પ્લાનર જગજિન્દર જોગિન્દર (શાહિદ કપૂર)ની. ઈશાનાં લગનની સાથોસાથ આલિયા-જગજિન્દરની લવ-સ્ટોરી સ્ટાર્ટ થઈ જાય છે. જાણે ગાંડપણનો વાઇરસ ફેલાયો હોય એમ સતત ચક્રમવેડા ચાલુ રહે છે અને ખીચડીમાં ઘી ઢોળાશે એવી આશામાં ફિલ્મ પૂરી થાય છે.